Akademický senát

Slovenskej technickej univerzity v Bratislave

12.03.2018

**Návrh**

**Organizačného poriadku**

**Poradenského centra**

**Slovenskej technickej univerzity v Bratislave**

Predkladá: **prof. Ing. Robert Redhammer, PhD.**

rektor

Vypracoval: **JUDr. Marcel Michalička**

Právny a organizačný útvar

z podkladov

**doc. Ing. arch. Zuzany Čerešňovej, PhD.**

Fakulta architektúry STU

Zdôvodnenie: Úprava postavenia, pôsobnosti, organizačnej štruktúry a činností novozriadeného univerzitného pracoviska – Poradenské centrum STU.

Návrh uznesenia: Akademický senát Slovenskej technickej univerzity v Bratislave prerokoval Návrh Organizačného poriadku Poradenského centra Slovenskej technickej univerzity v Bratislave a odporúča rektorovi predmetný organizačný poriadok vydať.

**Organizačný poriadok**

**Poradenského centra**

**Slovenskej technickej univerzity v Bratislave**

Číslo: X/2018-OP

Dátum: 12. 03. 2018

**Slovenská technická univerzita v Bratislave, Vazovova 5, 812 43 Bratislava**

V Bratislave, dňa 12.03.2018

Číslo: X/2018-OP

Rektor Slovenskej technickej univerzity v Bratislave (ďalej tiež „STU“) v súlade s článkom 10 bod 4 platného organizačného poriadku STU po prerokovaní v Akademickom senáte STU

**vydáva**

nasledovný

**Organizačný poriadok**

**Poradenského centra Slovenskej technickej univerzity v Bratislave:**

**Článok 1**

**Úvodné ustanovenia**

1. Organizačný poriadok Poradenského centra STU je vnútorná organizačná a riadiaca norma vydaná rektorom, ktorá v súlade s Organizačným poriadkom STU upravuje postavenie, organizačnú štruktúru, pôsobnosť, podrobnosti o organizácií, riadení a činnosti Poradenského centra STU (ďalej tiež „PC STU“) ako univerzitného pracoviska STU.
2. Úplný názov PC STU je Poradenské centrum Slovenskej technickej univerzity, v anglickom jazyku Consulting Centre of the Slovak University of Technology in Bratislava.
3. PC STU je špeciálnym pedagogickým pracoviskom na podporu štúdia študentov STU so špecifickými potrebami zriadeným v súlade s § 100 ods. 7 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.
4. PC STU vykonáva svoju činnosť s pôsobnosťou v rámci celej STU.
5. Organizačný poriadok PC STU je záväzný:
6. pre všetkých zamestnancov PC STU,
7. pre tých zamestnancov STU, ktorí sa podieľajú na činnostiach a aktivitách PC STU, a to či už priamo alebo v súvislosti s plnením úloh PC STU, a to bez ohľadu na ich organizačné začlenenie v rámci súčastí STU.
8. Zamestnanci PC STU sú povinní oboznámiť sa s obsahom tohto Organizačného poriadku PC STU a dodatkami k nemu a dodržiavať ich ustanovenia pri plnení pracovných povinností; v prípade zamestnancov uvedených v bode 6 písm. b) tohto článku pred začatím prác vykonávaných pre PC STU.

**Článok 2**

**Poslanie a činnosť PC STU**

1. PC STU je univerzitné pracovisko STU[[1]](#footnote-1).
2. Podrobnosti o poslaní a činnosti PC STU sú okrem tohto Organizačného poriadku PC STU upravené tiež v platnom Organizačnom poriadku STU[[2]](#footnote-2).
3. Hlavným poslaním PC STU je organizačná, koordinačná, vzdelávacia a poradenská činnosť zameraná na vytváranie prístupného akademického prostredia a zodpovedajúcich podmienok pre študentov so špecifickými potrebami na STU a pre uchádzačov o štúdium na STU, a to bez znižovania požiadaviek na ich študijný výkon.
4. Služby PC STU sú určené najmä pre študentov STU. Ďalej aj pre uchádzačov o štúdium na STU, vysokoškolských pedagógov a ostatných zamestnancov STU v súvislosti so špecifickými potrebami.
5. PC STU v súlade so svojim hlavným poslaním vykonáva najmä nasledovné činnosti:
6. zabezpečovanie odborného poradenstva pre študentov STU, uchádzačov o štúdium na STU, koordinátorov, vysokoškolských učiteľov a ostatných zamestnancov STU v oblasti špecifických potrieb študentov,
7. poskytovanie aktívnej podpory vysokoškolským učiteľom STU, v bezprostrednej reakcii na ich potreby, pri aplikovaní alternatívnych prístupných metód výučby, ako aj v uplatňovaní vhodných foriem pre komunikáciu so študentmi STU so špecifickými potrebami,
8. vykonávanie vzdelávacej činnosti, organizovanie seminárov a školení so zameraním na tvorbu prístupného akademického prostredia, vrátane podporných služieb, asistenčných pomôcok a technológií pre študentov STU so špecifickými potrebami,
9. vykonávanie publikačnej činnosti, vrátane informačných a odborných materiálov so zameraním na tvorbu prístupného akademického prostredia a podporu študentov so špecifickými potrebami na STU,
10. zabezpečovanie a koordinovanie študijnej, technickej a materiálnej podpory pre študentov so špecifickými potrebami na STU, vrátane študijných materiálov v prístupnej alternatívnej forme, asistenčných pomôcok a technológií na jednotlivých fakultách STU,
11. zabezpečovanie evidencie a štatistiky týkajúcej sa študentov so špecifickými potrebami na jednotlivých fakultách STU,
12. vypracovanie rozpočtových návrhov na využitie finančných prostriedkov na podporu štúdia študentov so špecifickými potrebami na STU,
13. poskytovanie informácií vedeniu STU o počte študentov so špecifickými potrebami na STU a použití účelovo určených finančných prostriedkov na podporu štúdia študentov so špecifickými potrebami na STU.
14. PC STU pri realizácií svojich úloh spolupracuje najmä:
15. s Radou ministra školstva, vedy, výskumu a športu Slovenskej republiky na podporu štúdia študentov so špecifickými potrebami[[3]](#footnote-3),
16. s prorektorom pre vzdelávanie a prodekanmi pre vzdelávaciu činnosť,
17. s koordinátormi pre študentov so špecifickými potrebami na fakultách STU (ďalej len „fakultní koordinátori“),
18. s koordinátormi pre študentov so špecifickými potrebami iných vysokých škôl,
19. so zástupcami stredných škôl,
20. s tretím sektorom,
21. s ďalšími odborníkmi na základe aktuálnej potreby,
22. s domácimi a medzinárodnými organizáciami obdobného poslania.

**Článok 3**

**Riadenie a organizačná štruktúra PC STU**

1. PC STU riadi vedúci PC STU menovaný rektorom, ktorý rektorovi zodpovedá za výkon odborných pracovných činností a ostatných práv a povinností smerujúcich k plneniu úloh ním riadeného univerzitného pracoviska.
2. Vedúci PC STU zodpovedá najmä za:
3. dodržiavanie zákonov a ostatných všeobecne záväzných právnych predpisov a interných predpisov STU,
4. hospodárenie s finančnými prostriedkami a za nakladanie so zvereným majetkom,
5. hospodárenie a efektívne poskytovanie služieb v súlade s poslaním PC STU.
6. Činnosť PC STU je zabezpečovaná univerzitným koordinátorom pre študentov so špecifickými potrebami na STU (ďalej len „koordinátor“) a odbornými zamestnancami v oblasti špeciálnej alebo liečebnej pedagogiky, psychológie, ako aj bezbariérovej tvorby prostredia a informačno-komunikačných a asistenčných technológií.
7. Pôsobnosť koordinátora je upravená osobitným interným predpisom STU[[4]](#footnote-4).
8. Funkciu koordinátora môže vykonávať aj vedúci PC STU.
9. Koordinátor metodicky riadi a koordinuje činnosť fakultných koordinátorov.

**Článok 4**

**Hospodárenie a finančné zabezpečenie PC STU**

1. PC STU je centrálne financovanou súčasťou STU[[5]](#footnote-5).
2. PC STU je financované spôsobom viaczdrojového financovania, ktorého základ tvorí účelová dotácia Ministerstva školstva, vedy, výskumu a športu Slovenskej republiky na podporu študentov so špecifickými potrebami.

Ďalšími zdrojmi finacovania PC STU sú:

1. Fond na podporu štúdia študentov so špecifickými potrebami (ďalej len „fond“), ktorý je tvorený najmä zo školného:

* za externé štúdium počas štandardnej dĺžky štúdia,
* za externé štúdium po prekročení štandardnej dĺžky štúdia,
* za denné štúdium po prekročení štandardnej dĺžky štúdia,
* za denné štúdia uskutočňované výlučne v inom ako štátnom jazyku,
* za denné súbežné štúdium.

Výšku odvodu do fondu zo školného každoročne určí rektor.

1. domáce a zahraničné projekty,
2. podnikateľská činnosť (napr. príjmy z poskytovania služieb iným vysokým školám); vzhľadom na osobitosť činnosti PC STU je táto podnikateľská činnosť oslobodená od platenia správnej réžie,
3. dary.
4. PC STU hospodári na základe schváleného rozpočtu. Rozpočet bude zohľadňovať všetky zdroje financovania.

**Článok 5**

**Záverečné ustanovenia**

1. Okrem tohto Organizačného poriadku PC STU sa činnosť PC STU riadi všeobecne záväznými právnymi predpismi a ostatnými internými predpismi STU.
2. Akékoľvek zmeny a doplnenia tohto Organizačného poriadku PC STU je možné vykonať len číslovanými dodatkami k nemu vydanými rektorom po ich prerokovaní v Akademickom senáte STU. Rektor je oprávnený po prerokovaní dodatku k tomuto Organizačnému poriadku PC STU v Akademickom senáte STU vydať aktuálne úplné znenie Organizačného poriadku PC STU.
3. Tento Organizačný poriadok PC STU bol prerokovaný v Akademickom senáte STU dňa 12.03.2018.
4. Organizačný poriadok PC STU nadobúda platnosť dňom jeho prerokovania v Akademickom senáte STU a účinnosť 1. apríla 2018.

prof. Ing. Robert Redhammer, PhD.

rektor

1. Článok 2 bod 3 Organizačného poriadku Slovenskej technickej univerzity v Bratislave. [↑](#footnote-ref-1)
2. Článok 4 písm. j) Organizačného poriadku Slovenskej technickej univerzity v Bratislave. [↑](#footnote-ref-2)
3. <https://www.minedu.sk/rada-ministra-na-podporu-studia-studentov-so-specifickymi-potrebami/> [↑](#footnote-ref-3)
4. Smernica rektora číslo 5/2013 – SR „Pôsobnosť koordinátora pre študentov so špecifickými potrebami na Slovenskej technickej univerzite v Bratislave“ zo dňa 14.10.2013. [↑](#footnote-ref-4)
5. Článok 2 bod 7 Organizačného poriadku Slovenskej technickej univerzity v Bratislave. [↑](#footnote-ref-5)